יום הכלבת העולמי

יום הכלבת העולמי הוא קמפיין מודעות בין-לאומי המתואם על ידי הברית הגלובלית לבקרת כלבת, (ארגון ללא מטרות רווח שפועל בארצות הברית). זוהי חגיגה של האו"ם, שזכתה לאישורם של ארגוני בריאות אנושיים ווטרינריים בין-לאומיים כמו ארגון הבריאות העולמי, ארגון הבריאות הפאן-אמריקאי, הארגון העולמי לבריאות בעלי חיים והמרכזים לבקרת מחלות ומניעתן.

יום הכלבת העולמי חל מדי שנה ב-28 בספטמבר, יום השנה למותו של לואי פסטר, אשר בשיתוף פעולה עם עמיתיו פיתח את החיסון היעיל הראשון נגד כלבת. יום הכלבת העולמי נועד להעלות את המודעות להשפעת הכלבת על בני אדם ובעלי חיים, לספק מידע וייעוץ כיצד למנוע את המחלה בקבוצות בסיכון, ולתמוך בפעילות למען הגברת המאמצים בשליטה בכלבת.

 רקע 
כלבת היא בעיה בריאותית משמעותית במדינות רבות בעולם. למעלה מ-99% מכלל מקרי המוות האנושיים הנגרמים מנשיכות כלבים הנדבקים בכלבת מתרחשים בעולם המתפתח, כאשר 95% ממקרי המוות מתרחשים באפריקה ובאסיה. ולמעט אנטארקטיקה, אנשים ובעלי חיים בכל יבשת נמצאים בסיכון להידבק בכלבת.

אחת הבעיות העיקריות במניעת כלבת היא חוסר בידע בסיסי מציל חיים בקרב קבוצות בסיכון. וכמחלה מוזנחת, כלבת אינה מקבלת מספיק משאבים, וכל זה אף על פי שלעולם יש את הכלים והידע למניעת כלבת.

ימי מודעות לבריאות יכולים לסייע בשיפור המדיניות בנוגע למחלות ולגרום להגדלת המשאבים, למניעת הכלבת ולשליטה בה. הבנה זו הובילה לפיתוח יום מודעות נגד כלבת.

 היסטוריה 
קמפיין יום הכלבת העולמי הראשון התקיים ב-8 בספטמבר 2007 בשיתוף פעולה בין הברית הגלובלית לבקרת כלבת לבין המרכזים לבקרת מחלות ומניעתן באטלנטה, בחסות משותפת עם ארגון הבריאות העולמי, הארגון העולמי לבריאות בעלי חיים וארגון הבריאות הפאן-אמריקאי.

בשנת 2009, לאחר שלושה ימי כלבת עולמיים, הברית הגלובלית לבקרת כלבת העריכה, כי אירועי מניעת כלבת והעלאת המודעות התקיימו ביותר מ-100 מדינות, ושכמעט 100 מיליון איש ברחבי העולם קיבלו מידע על הכלבת ושכמעט 3 מיליון כלבים חוסנו בעקבות אירועים הקשורים לקמפיין.

סקירה משנת 2011 של רשת של סוכנויות ממשלתיות בין-לאומיות, אקדמאים, ארגונים לא ממשלתיים ויצרני חיסונים זיהתה את יום הכלבת העולמי ככלי שימושי לסיוע במניעת הכלבת, תוך התמקדות בקבוצות בסיכון, וטרינרים, אנשי מקצוע בתחום בריאות הציבור, ממשלות, מובילי דעה מרכזיים ומומחים.

בשנים שלאחר מכן, יום הכלבת העולמי שימש גם ממשלות וסוכנויות בין-לאומיות כיום להכרזה על מדיניות, תוכניות והתקדמות במיגור הכלבת. לדוגמה: בשנת 2013, ארגון המזון והחקלאות של האו"ם, ארגון הבריאות העולמי והארגון העולמי לבריאות בעלי חיים קראו לראשונה לחיסול עולמי של כלבת שמועברת על ידי כלבים בהצהרה משותפת שפורסמה ביום הכלבת העולמי. הוא נכלל באסטרטגיית מיגור הכלבת של איגוד מדינות דרום-מזרח אסיה. בפגישה הראשונה של רשת בקרת הכלבת הפאן-אפריקאית בשנת 2015, 33 המדינות האפריקאיות שהוצגו שם המליצו לשקול את יום הכלבת העולמי כהזדמנות לפעילות פעילה בנושא כלבת. בפיליפינים, יום הכלבת העולמי מצוין ברמה הלאומית והמקומית מאז 2007, והוא חלק מתוכנית המניעה והבקרה הלאומית של כלבת.

 ארגון 
הקמפיין מרוכז בפלטפורמה מקוונת בה ניתן להירשם לאירועי יום הכלבת העולמי ולהוריד משאבים לתמיכה וקידום הפצת מסרים חינוכיים בנושא כלבת באופן אישי, בדפוס ובאינטרנט. הקמפיין שואף גם לאחד את כל השותפים הרלוונטיים במאמץ לטפל במניעה ובשליטה בכלבת. עובדי בריאות, מדענים ואנשי צוות בקבוצות הנמצאות בסיכון לכלבת מוזמנים לגשת לבנק של משאבי מודעות דרך אתר האינטרנט של הברית הגלובלית לבקרת כלבת לשימוש ביוזמות חינוכיות מקומיות.

מכיוון שכלבת היא מחלה חוצת גבולות, במיוחד בקרב אוכלוסיות של חיות בר, הקמפיין מעודד שיתוף פעולה בין-לאומי של ארגונים לבקרת ומניעת כלבת. סמל WRD (בתמונה למעלה) מייצג את מורכבותה של הכלבת, שיכולה להדביק בני אדם, חיות בר וחיות מחמד.

עבודת ההסברה של קמפיין יום הכלבת העולמי כוללת קידום מעורבות ממשלתית בתוכניות למניעה ובקרה של כלבת, הגדלת כיסוי החיסונים של חיות מחמד וכלבים, ושיפור המודעות החינוכית כיצד למנוע כלבת. כמו כן, היא מקדמת את השימוש במודל משולב של ניהול מחלות, תוכנית למניעת כלבת. ארגון המזון והחקלאות של האו"ם סבור כי יום הכלבת העולמי ממלא תפקיד חשוב בקידום מניעה ובקרה של כלבת בקרב קובעי מדיניות, במיוחד במדינות בהן כלבת עדיין מוזנחת.

 אירועים 
ממוזער|אירוע לכבוד יום הכלבת העולמי בשדה התעופה קנדהאר באפגניסטן
אירועים הנערכים לציון יום הכלבת העולמי נעים בין סימפוזיונים על שיטות בקרת כלבת עדכניות ואירועים ציבוריים להעלאת המודעות לשיטות מניעה נכונות, דרך טיולים רגליים, ריצות או רכיבות אופניים בחסות, ועד מרפאות חיסונים לכלבים בחינם או בסבסוד חיצוני. בעשר השנים הראשונות נרשמו למעלה מ-1,700 אירועים ממדינות שונות, עם עלייה לאורך השנים באפריקה ובאסיה, שם הכלבת היא עדיין בעיה מרכזית.

 ראו גם 
 יום האיידס העולמי
 יום הסרטן העולמי

 קישורים חיצוניים 

 יום הכלבת העולמי – האתר הרשמי
 הברית הגלובלית לבקרת כלבת
 מרכזים לבקרת מחלות ומניעתן – מידע על כלבת
 מידע על כלבת מארגון הבריאות העולמי
 משרד החקלאות האמריקאי – התוכנית הלאומית לניהול כלבת

 הערות שוליים 

קטגוריה:כלבת
קטגוריה:ימי מודעות לבריאות
קטגוריה:אירועים בחודש ספטמבר